২০ রোজার মধ্যে গার্মেন্টস শ্রমিকদের বেতন-বোনাসের দাবি
আগামী ২০ রোজার মধ্যে গার্মেন্টস শ্রমিকদের বেতন-বোনাস প্রদানের দাবি জানিয়েছে গার্মেন্টস শ্রমিক কর্মচারী ঐক্য পরিষদ (জি-স্কপ)।





শুক্রবার রাজধানীর জাতীয় প্রেস ক্লাবের সামনে বিক্ষোভ মিছিল শেষে আয়োজিত সমাবেশে ২০ রোজার ভেতর পূর্ণাঙ্গ বেতন-বোনাস প্রদানসহ মজুরি আন্দোলনে দায়ের করা মিথ্যা মামলা প্রত্যাহার, হয়রানি বন্ধ, ঘোষিত ন্যূনতম মজুরি বাস্তবায়ন, শ্রমিক ছাঁটাই ও নির্যাতন বন্ধের দাবি জানান বক্তারা।




সংগঠনের যুগ্ম সমন্বয়ক নাইমুল আহসান জুয়েলের সভাপতিত্বে সমাবেশে বক্তব্য দেন শ্রমিক নেতা কামরুল আহসান, আব্দুল ওয়াহেদ, আহসান হাবিব বুলবুল, রুহুল আমিন ও সাইফুল ইসলাম প্রমুখ।
বক্তারা বলেন, প্রতি বছরই শ্রমিকদের পক্ষ থেকে ২০ রোজার মধ্যেই বকেয়া বেতন ও পূর্ণ বোনাস পরিশোধ করার দাবি জানানো হলেও মালিকপক্ষের একটি অংশ সময়ক্ষেপণ করে। এমনকি বকেয়া ও পূর্ণ বোনাসের পরিবর্তে বেতনের টাকা কমিয়ে ও বোনাসের নামে বকশিস নামক একটা কিছু দিয়ে গার্মেন্টস সেক্টরে অরাজকতা তৈরি করে। গত ২০ মার্চ মন্ত্রণালয়ের বৈঠকে বকেয়া বেতন ও বোনাস পরিশোধে সুনির্দিষ্ট কোনো ঘোষণা ছাড়া সাধারণভাবে ঈদের আগে পরিশোধ করার কথা বলা হয়েছে। এ সিদ্ধান্ত নেওয়ার মাধ্যমে মালিকপক্ষকে সময়ক্ষেপণ করার সুযোগ করে দেওয়া হয়েছে।
নেতারা বলেন, মজুরি আন্দোলনে নিহত শ্রমিকদের কোনো ক্ষতিপূরণ ও সংশ্লিষ্ট ব্যক্তিদের বিচার আওতায় আনা হয়নি। অথচ মজুরি আন্দোলন কর্মীদের বিরুদ্ধে অসংখ্য মিথ্যা মামলা দায়ের করে শ্রমিক নেতা ও সাধারণ শ্রমিকদের হয়রানি করা হচ্ছে।
তারা বলেন, সরকার ঘোষিত ১২ হাজার ৫০০ টাকার ন্যূনতম মজুরি শ্রমিকরা প্রত্যাখ্যান করলেও সেই ন্যূনতম মজুরি বাস্তবায়নে অনেক কারখানা কর্তৃপক্ষ গড়িমসি করছে। শ্রমিকদের গ্রেডে নির্ধারণে ফাঁকি দিচ্ছে। এর প্রতিবাদ করলে শ্রমিক ছাঁটাই, নির্যাতন ও মামলা করার হুমকি দিচ্ছে। শ্রমিকরা বাধ্য হয়ে মালিকের ওইসব অনিয়ম মেনে নিচ্ছে। এসব অনিয়ম বন্ধ করে এসব সমস্যার সমাধানেরও দাবি জানান নেতারা।

আগামী ২০ রোজার মধ্যে গার্মেন্টস শ্রমিকদের বেতন-বোনাস প্রদানের দাবি জানিয়েছে গার্মেন্টস শ্রমিক কর্মচারী ঐক্য পরিষদ (জি-স্কপ)।